ไฟแนนซ์ทูเดย์
...ผู้ว่าการแบงก์ชาติ ดร.ประสาร ไตรรัตน์วรกุล ประกาศก่อนที่เฟดจะประกาศมาตรการคิวอี 4 ว่า &#8220;เศรษฐกิจไทยผ่านจุดต่ำสุดไปแล้ว&#8221; แต่ท่าทีแบงก์ชาติหลังเฟดประกาศมาตรการอัดเงินชุดใหม่ ก็ออกอาการไม่แน่ใจซะแล้ว เพราะกังวลใจเรื่องเงินร้อนจะไหลบ่าเข้ามา จะสร้างปัญหาให้กับเศรษฐกิจไทยไม่สดใสอย่างที่คิด
19 ธ.ค. 2555

...ผู้ว่าการแบงก์ชาติ ดร.ประสาร ไตรรัตน์วรกุล ประกาศก่อนที่เฟดจะประกาศมาตรการคิวอี 4 ว่า “เศรษฐกิจไทยผ่านจุดต่ำสุดไปแล้ว” แต่ท่าทีแบงก์ชาติหลังเฟดประกาศมาตรการอัดเงินชุดใหม่ ก็ออกอาการไม่แน่ใจซะแล้ว เพราะกังวลใจเรื่องเงินร้อนจะไหลบ่าเข้ามา จะสร้างปัญหาให้กับเศรษฐกิจไทยไม่สดใสอย่างที่คิด
...และที่สร้างเซอร์ไพรส์ให้กับตลาดก็คือ การที่รัฐบาลคลอดมาตรการภาษีชุดใหญ่ โดยเฉพาะการปรับโครงสร้างภาษีเงินได้บุคคลธรรมดา ที่เก็บน้อยลง จากเดิมที่กระทรวงการคลังยืนกรานมาตลอดว่าลดภาษีเงินได้นิติบุคคลก็ทำให้รัฐเสียรายได้ไปมากโข ของบุคคลธรรมดาขอดูให้รอบคอบก่อน แต่ที่ไหนได้ พอเผลอ คลังก็เสนอ ครม.อนุมัติโป้งออกมาเลย
เรื่องนี้มองได้ 2 มุม ด้านเศรษฐกิจมองได้ว่าเป็นการสะท้อนภาพรัฐบาลกังวลกับภาวะเศรษฐกิจในปีหน้า เลยรีบออกมาตรการจิตวิทยามากระตุ้นไว้ก่อน ให้คนใช้เงินเพื่อให้เศรษฐกิจหมุนเวียน
แต่มองกลับในมุมการเมือง มองเห็นภาพของการช่วงชิงมวลชนเพื่อการเลือกตั้งผู้ว่าฯ กทม.หรือไม่ เพราะคนที่จะได้ประโยชน์จากการลดภาษีครั้งนี้คือคนชั้นกลางขึ้นไป ซึ่งส่วนใหญ่เป็นคนเมืองที่เสียภาษีอยู่ในกลุ่ม 9 ล้านคน
...ออกอาการช่างมันฉันไม่แคร์ไปเสียแล้ว สำหรับขุนคลัง กิตติรัตน์ ณ ระนอง ที่เมินการสื่อสารกับสังคมด้วยการไม่อธิบาย ไม่พูดไม่จา หรือพูดแบบเสียไม่ได้ ทำให้ประชาชนเริ่มฟังไม่รู้เรื่อง โดยเฉพาะมาตรการช่วยเหลือเอกชนที่ได้รับผลกระทบจากค่าแรงขั้นต่ำ 300 บาทของรัฐบาล ที่ประชุมไปหลายรอบแล้วก็ไม่มีอะไรออกมาเป็นชิ้นเป็นอัน ไม่มีอะไรที่ทำให้เอกชนมั่นใจได้ว่ารัฐจะไม่ทอดทิ้ง แรงงานก็คอยเงี่ยหูฟังว่ารัฐบาลจะช่วยยังไงถ้านายจ้างเลิกจ้าง แต่เรื่องนี้ก็ไม่มีคำตอบจากสวรรค์
...ใครๆ ก็งงงวยกับนโยบายรถคันแรก ที่กรมสรรพสามิตทำลักปิดลักเปิด โดยเฉพาะการให้คืนภาษีสรรพสามิตรถยนต์ค่ายโตโยต้า ที่จู่ๆ ก็คืนภาษีได้ ทั้งที่เมื่อสัปดาห์ที่แล้วยังไม่ให้อยู่เลย น่าสงสัยว่ามีอะไรเข้าฝัน ทำให้กรมสรรพสามิตเปลี่ยนใจเพียงข้ามคืน ตอนนี้ยอดก็ใกล้ทะลุล้านคันเข้าไปแล้ว ตามหลักวิชาการ ถ้าเงินฉีดออกมาในระบบ 5 หมื่นล้าน หมุนหลายรอบจะกระตุ้นเศรษฐกิจได้ 0.5% งานนี้ก็คอยดูต่อไปว่าจะกระตุ้นเศรษฐกิจได้อย่างที่คิดหรือไม่